b'\n_START_ARTICLE_\nAustrija\n_START_SECTION_\nSantykiai su Lietuvos Respublika\n_START_PARAGRAPH_\nLietuvos Respublik\xc4\x85 de jure Austrija pripa\xc5\xbeino 1924\xc2\xa0m. vasario 7 d. 1991\xc2\xa0m. rugpj\xc5\xab\xc4\x8dio 28 d. Austrija pripa\xc5\xbeino atkurt\xc4\x85 nepriklausom\xc4\x85 Lietuvos valstyb\xc4\x99 de jure, kartu u\xc5\xbemegzti diplomatiniai santykiai._NEWLINE_2011\xc2\xa0m. liepos 14 d. Vienos oro uoste buvo sulaikytas Michailas Golovatovas, vienas i\xc5\xa1 \xc4\xaftariam\xc5\xb3j\xc5\xb3 byloje d\xc4\x97l Taryb\xc5\xb3 Socialistini\xc5\xb3 Respublik\xc5\xb3 S\xc4\x85jungos karini\xc5\xb3 paj\xc4\x97g\xc5\xb3 veiksm\xc5\xb3 1991\xc2\xa0m. sausio m\xc4\x97nes\xc4\xaf metu, kai \xc5\xbeuvo 14 Lietuvos pilie\xc4\x8di\xc5\xb3. Pra\xc4\x97jus ma\xc5\xbeiau nei 24 valandoms, motyvuodama nepakankamai ai\xc5\xa1kiai sura\xc5\xa1ytu Europos are\xc5\xa1to orderiu ir nacionaline teise, Austrijos prokurat\xc5\xabra sulaikyt\xc4\x85j\xc4\xaf paleido. Lietuvos U\xc5\xbesienio reikal\xc5\xb3 ministerija, i\xc5\xa1reik\xc5\xa1dama valstyb\xc4\x97s nepasitenkinim\xc4\x85, at\xc5\xa1auk\xc4\x97 i\xc5\xa1 Austrijos savo ambasadori\xc5\xb3 konsultacijoms.\n_START_SECTION_\nKlimatas\n_START_PARAGRAPH_\nAustrijos klimatas daugiausia alpinis. Auk\xc5\xa1\xc4\x8diausiuose kalnuose vidutin\xc4\x97 metin\xc4\x97 temperat\xc5\xabra yra \xc5\xbeemiau 0 laipsni\xc5\xb3 ir netgi vasar\xc4\x85 i\xc5\xa1krenta sniego. Daugiausia atmosferos krituli\xc5\xb3 i\xc5\xa1krenta \xc5\xa1iaurin\xc4\x97se Alp\xc4\x97se (vir\xc5\xa1 2000 mm), ma\xc5\xbeiausia\xc2\xa0\xe2\x80\x93 sl\xc4\x97niuose ir daubose (Admonte 623\xc2\xa0mm, Insbruke 819 mm). Temperat\xc5\xabra ir v\xc4\x97jas labai priklauso nuo reljefo\xc2\xa0\xe2\x80\x93 pietini\xc5\xb3 ir \xc5\xa1iaurini\xc5\xb3 \xc5\xa1lait\xc5\xb3 oras tuo pa\xc4\x8diu metu da\xc5\xbenai yra labai skirtingas.\n_START_SECTION_\nMuzika\n_START_PARAGRAPH_\nAustrijos sostin\xc4\x97 Viena ilgai buvo svarbus muzikos naujovi\xc5\xb3 centras. XVIII a. ir XIX a. kompozitoriai buvo kvie\xc4\x8diami \xc4\xaf miest\xc4\x85 ir globojami Habsburgu. Tai ir padar\xc4\x97 Vien\xc4\x85 Europos klasikin\xc4\x97s muzikos kult\xc5\xabros sostine. Volfgangas Amad\xc4\x97jus Mocartas, Liudvikas van Bethovenas ir Johanas \xc5\xa0trausas be kita ko, buvo vieni garsiausi\xc5\xb3 miesto garsintoj\xc5\xb3. Vienos, kaip kult\xc5\xabros centro, statusas prad\xc4\x97jo ry\xc5\xa1k\xc4\x97ti jau XV a. prad\xc5\xbeioje.\n_START_SECTION_\nLiterat\xc5\xabra\n_START_PARAGRAPH_\nAustrij\xc4\x85 i\xc5\xa1garsino prozininkai Arturas \xc5\xa0nicleris, \xc5\xa0tefanas Cveigas, Tomas Bernhardas, Francas Kafka, Robertas Muzilis, poetai Georgas Traklis, Francas Verfelis, Francas Grilparceris, Raineris Marija Rilk\xc4\x97, Adalbertas \xc5\xa0tifteris, Karlas Krausas, vaik\xc5\xb3 autoriai\xc2\xa0\xe2\x80\x93 tarp j\xc5\xb3 Eva Ibbotson._NEWLINE_2004 m. Nobelio literat\xc5\xabros premija skirta Elfrydei Jelinek.\n_START_SECTION_\nDail\xc4\x97\n_START_PARAGRAPH_\nAustrijos dail\xc4\x97 auk\xc5\xa1tumas pasiek\xc4\x97 apie 1900\xc2\xa0m., kai Viena tapo Jugendo (moderno atmaina apie 1900\xc2\xa0m.) centru. \xc5\xbdinomiausi dailininkai ar grafikai yra Ferdinand Georg Waldm\xc3\xbcller, Gustav Klimt, Koloman Moser, Oskar Kokoschka, Egon Schiele, Alfred Kubin, Raoul Hausmann, Arnulf Rainer, Gottfried Helnwein, Franz West._NEWLINE_Antroje XX a. pus\xc4\x97je susik\xc5\xabr\xc4\x97 Fantastinio realizmo Vienos mokykla (vok. Wiener Schule des Phantastischen Realismus), v\xc4\x97lyvoji siurrealizmo at\xc5\xa1aka. \xc5\xa0iam jud\xc4\x97jimui, kuriam b\xc5\xabdingi abstrakt\xc5\xabs dekoratyviniai paveikslai, priklaus\xc4\x97 ir Friedensreich Hundertwasser. Savoti\xc5\xa1kas fenomenas yra akcionizmas, susik\xc5\xabr\xc4\x99s 1960\xc2\xa0m. Svarb\xc5\xabs \xc5\xa1io jud\xc4\x97jimo atstovai yra G\xc3\xbcnter Brus, Otto Muehl, Rudolf Schwarzkogler ir Hermann Nitsch._NEWLINE_\xc5\xbdymiausi skulptoriai buvo Niclas Gerhaert van Leyden, Franz Xaver Messerschmidt, Fritz Wotruba, Alfred Hrdlicka ir Bruno Gironcoli.\n_START_SECTION_\nArchitekt\xc5\xabra\n_START_PARAGRAPH_\nAustrija taip pat yra garsi savo architekt\xc5\xabra. \xc5\xa0alyje k\xc5\xabr\xc4\x97 ir kuria tokie architektai kaip Johann Bernhard Fischer von Erlach, Johann Lucas von Hildebrandt, Otto Wagner, Richard Neutra, Adolf Loos, Gustav Peichl, Hans Hollein, Clemens Holzmeister ir Roland Rainer. Zalcburgo, Graco ir Vienos senamies\xc4\x8diai buvo \xc4\xafra\xc5\xa1yti \xc4\xaf UNESCO Pasaulio kult\xc5\xabros paveldo s\xc4\x85ra\xc5\xa1\xc4\x85.\n_START_SECTION_\nSportas\n_START_PARAGRAPH_\n2008\xc2\xa0m. Austrijoje vyko XIII Europos futbolo \xc4\x8dempionatas (kartu su \xc5\xa0veicarija).'